《高伯雨苕溪渔隐歌》
元代·黄玠

吾闻天目山中乃有千尺之悬泉，下赴大谷为奔川。

百里清苕泉如练，云光鸟影濯濯涵漪涟。峰峦过尽见城郭，春申剑履三千客。

当时歌扇吹香拂舞茵，此夜啼螀寒月白。何如鸭觜滩头结屋三两椽，苕花开时鱼满船。

携书一卷篷底读，琼瑰玉佩声琅然。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。